Gedagte vir die dag: 'n Aandgebed | Maroela Media
Gedagte vir die dag: 'n Aandgebed
Nou sal ek onbesorg gaan lê en dadelik aan die slaap raak, want, Here, U alleen laat my veilig woon. (Psalm 4:9)
Hier in Suid-Afrika moet ons baie veiligheidsmaatreëls tref wanneer ons gaan slaap. Is die hek na die straat gesluit? Die motors toe, die garage gesluit? Die veiligheidshekke almal toe? Die vensters (diefwering en al) toe, of op 'n skrefie? Die gangdeur toe? Die honde los? Veiligheidsligte aan? Alarm gestel? Ja, die meeste van ons leef so – ons moet! Moenie onverantwoordelik optree, maar dan bely dat jy net op God vertrou nie. Ons het altyd 'n verantwoordelikheid – en ons moet dit nakom.
Dis egter net die helfte van die prentjie. Die ander helfte is dat jou voorsorg net só ver kan gaan. Die res is in die Here se hande. Nadat jy jou deel gedoen het, moet jy die nag in die Here se hande laat en rustig gaan slaap. Uiteindelik is dit Hy wat vir jou verantwoordelikheid neem. Ons is geroep tot verantwoordelikheid – nie tot vrees nie. Kruip in jou sagte bed in, sê dankie en … ja, lekker slaap!